RAPPORT MILL-KUMMISSJONI It-tweġibiet tal-Istati Membri għar-Rapport Annwali tal-2011 tal-Qorti tal-Awdituri /* COM/2013/0118 final */





WERREJ Tweġibiet tal-Istati Membri għar-Rapport Annwali tal-2011 tal-Qorti tal-Awdituri 3 Sommarju Eżekuttiv. 3 Tweġibiet tal-Istati Membri għar-Rapport Annwali tal-2011 tal-Qorti tal-Awdituri 4 1. Ambitu tar-Rapport.. 4 2 Preżentazzjoni u messaġġi ewlenin tar-rapport tal-Qorti tal-2011 5 3. Lejn titjib fil-ġestjoni kondiviża mill-Istati Membri 6 3.1 Kontrolli tal-ewwel livell, regoli nazzjonali u awditjar tas-sistemi. 7 3.2 L-awtoritajiet tal-Awditjar.. 10 3.3 Akkwist Pubbliku. 11 3.4. Kundizzjonalità. 12 4. Konklużjoni 13 RAPPORT MILL-KUMMISSJONI Tweġibiet tal-Istati Membri għar-Rapport Annwali tal-2011 tal-Qorti tal-Awdituri Sommarju Eżekuttiv Dan ir-rapport huwa analiżi tat-tweġibiet tal-Istati Membri għar-rapport annwali tal-Qorti Ewropea tal-Awdituri għas-sena baġitarja 2011. Huwa konformi mad-dispożizzjonijiet tal-artikolu 162 (5) tar-Regolament Finanzjarju applikabbli għall-baġit ġenerali tal-Unjoni Ewropea. Għall-2011, il-Qorti għamlet aktar modifiki għall-preżentazzjoni tar-rapport tagħha, primarjament permezz ta' żieda ta' żewġ kapitoli ġodda. Il-Qorti tat opinjoni nadifa dwar il-kontijiet u hi għamlet stima tar-rata ta’ żball l-aktar probabbli għall-baġit kollu kemm hu ta’ 3,9% li hija simili għar-rata ġenerali ta’ żball tas-sena li għaddiet ta’ 3,7%. Iċ-ċifra ta’ 3,9% issa tinkludi zbalji fil-kundizzjonalità kemm għal "Agrikoltura: suq u appoġġ dirett" wara tibdila fil-metodoliġija tal-Qorti. Mingħajr din it-tibdila, iċ-ċifra kienet tkun ta’ 3.8%. Il-maġġoranza ta' tweġibiet mingħand l-Istati Membri waslu fiż-żmien skedat[1]. Bħal fis-snin preċedenti, il-kwalità varjat b’mod konsiderevoli minn Stat Membru għall-ieħor. F’xi każijiet ir-risposti kienu ta’ standard għoli ħafna, filwaqt li f'oħrajn deher li ftit li xejn kien iddedikat ħin ta’ kwalità għar-risposti. L-Istati Membri sostnew l-impenn tagħhom biex jidħlu fi sħab mal-Kummissjoni u l-Qorti biex jiżguraw ġestjoni finanzjarja soda tal-fondi tal-UE. Pereżempju, tliet kwarti tal-Istati Membri kollha esprimew interess li jestendu laqgħat tripartitiċi, (li diġà jeżistu fil-qasam tal-politika tal-Koeżjoni), għall-iżvilupp Rurali. Kemm il-Kummissjoni kif ukoll l-Istati Membri esprimew l-impenn tagħhom li jittrattaw kwistjonijiet ta' żvilupp Rurali sabiex inaqqsu r-rata ta' żball. Id-DĠ AGRI nieda pjan ta’ azzjoni u kif indikat fit-tweġibiet tagħhom, l-Istati Membri diġà qed jieħdu xi azzjoni ta' rimedju sabiex jindirizzaw kwistjonijiet ta' żvilupp Rurali. Fil-politika ta' Koeżjoni b'mod ġenerali, għalkemm kien hemm titjib sinjifikanti, huma meħtieġa azzjonijiet konkreti u sostnuti sew mill-Istati Membri kif ukoll mill-Kummissjoni biex jiżguraw riżultati aħjar. Għal dan il-perjodu tal-ipprogrammar id-DĠ REGIO u d-DĠ EMPL se jkomplu bl-azzjonjijiet immirati. Dawn se jinkludu l-iffukar fuq l-awditjar ta’ oqsma u atturi finanzjarji aktar riskjużi, monitoraġġ bir-reqqa ta’ azzjonijiet li jittieħdu mill-awtoritajiet nazzjonali meta jinterrompu/jissospendu pagamenti u l-applikazzjoni ta’ korrezzjonijiet finanzjarji fejn dan ikun ġustifikat. Għall-perjodu tal-ipprogrammar li jmiss, ġew proposti diversi miżuri mill-Kummissjoni u qed jiġu diskussi fil-proċess interistituzzjonali. Dawn il-miżuri jinkludu użu usa’ ta’ kostijiet issimplifikati, rappurtar iffukat ta’ kull tliet xhur mill-Istati Membri lill-Kummissjoni, regoli aktar stretti ta’ regoli ta’ eliġibbiltà u l-introduzzjoni ta’ korrezzjonijiet finanzjarji netti u dikjarazzjonijiet ta’ maniġment. RAPPORT MILL-KUMMISSJONI Tweġibiet tal-Istati Membri għar-Rapport Annwali tal-2011 tal-Qorti tal-Awdituri 1. Ambitu tar-Rapport Ir-Regolament Finanzjarju applikabbli għall-Baġit Ġenerali tal-Unjoni Ewropea jiddikkjara fl-artikolu 162.5 li hekk kif il-Qorti tal-Awdituri (il-Qorti) tittrażmetti r-Rapport Annwali, il-Kummissjoni għandha tinforma immedjatament lill-Istati Membri konċernati bid-dettalji ta' dak ir-rapport li huma relatati mal-maniġment tal-fondi li għalih huma responsabbli, taħt ir-regoli applikabbli. L-Istati Membri għandhom iwieġbu lill-Kummissjoni fi żmien sittin ġurnata u l-Kummissjoni tittrażmetti sommarju tat-tweġibiet lill-Qorti tal-Awdituri, il-Parlament Ewropew u l-Kunsill qabel it-28 ta’ Frar tas-sena ta’ wara. Wara l-pubblikazzjoni fis-6 ta’ Novembru 2012 tar-Rapport Annwali tal-Qorti għas-sena baġitarja 2011, il-Kummissjoni informat kif meħtieġ lill-Istati Membri bid-dettalji tar-rapport. Din l-informazzjoni kienet ippreżentata fil-forma ta’ ittra u tliet kwestjonarji (preżentati bħala annessi) li l-Istati Membri kienu obbligati li jimlew: L-Anness I kien kwestjonarju dwar il-paragrafi fir-rapport li jirreferu għal Stati Membri individwali; L-Anness II kien kwestjonarju dwar is-sejbiet tal-verifika li jirreferu għal kull Stat Membru[2] u l-Anness III kien kwestjonarju dwar sejbiet ġenerali relatati mal-politiki u l-programmi taħt ġestjoni kondiviża. Dan ir-rapport huwa analiżi tat-tweġibiet tal-Istati Membri u huwa akkumpanjat minn Dokument ta' Ħidma tal-Persunal (SWD - Staff Working Document) li jinkludi t-tweġibiet tal-Istati Membri għall-Anness I u l-Anness III[3]. 2 Preżentazzjoni u messaġġi ewlenin tar-rapport tal-Qorti tal-2011 Il-Qorti għamlet aktar modifiki għall-preżentazzjoni tar-Rapport Annwali tal-2011. Ġew introdotti żewġ kapitoli ġodda- wieħed kull wieħed għall-Agrikoltura u għall-Koeżjoni- sabiex jipprovdu analiżi aktar dettaljata tar-riżultati tal-verifika għal dawn iż-żewġ oqsma ta' politika. “Agrikoltura u riżorsi naturali” ġie sostitwit b’"Agrikoltura: suq u appoġġ dirett” u "Żvilupp rurali, ambjent, sajd u saħħa”. Il-kapitolu li qabel kien Koeżjoni, enerġija u trasport ġie sostitwit minn “Politika reġjonali, enerġija u trasport" u "Impjiegi u affarijiet soċjali". Minbarra l-kapitoli l-ġodda, il-Qorti pprovdiet ċifri komparattivi għar-rata ta’ żball l-aktar probabbli (MLE - most likely error rate) għall-2010 u l-2011 għall-baġit globalment, kif ukoll għall-oqsma ta' politika individwali. Finalment il-Qorti enfasizzat ulterjorment l-immaniġġjar tal-prestazzjoni tal-UE fil-Kapitolu 10- "Il-ksib tar-riżultati mill-baġit tal-UE” – li ġiet introdotta għall-ewwel darba fir-Rapport Annwali tal-2010. Fid-dikjarazzjoni tagħha ta' assigurazzjoni, il-Qorti nnutat li l-kontijiet ippreżentataw b’mod ġust il-pożizzjoni finanzjarja tal-Unjoni u r-riżultati tal-operazzjonijiet u l-flussi ta’ flus tagħha. Id-dħul u l-impenji kienu ħielsa minn żbalji materjali. Il-ħlasijiet għan-nefqa Amministrattiva u nefqa oħra ġew ivvalutati bħala ħielsa minn żbalji materjali. Il-ħlasijiet għar-“Relazzjonijiet esterni u tkabbir” kienu wkoll ħielsa minn żbalji materjali, ħlief għal ħlasijiet interim u finali. L-oqsma ta' politika l-oħra kollha kienu affettwati minn żbalji materjali. Il-Qorti qieset ukoll li s-sistemi ta’ kontroll kollha kienu kklassifikati bħala ‘parzjalment effettivi’, ħlief fl-oqsma ta’ politika Nefqa amministrattivi u nefqa oħra u Dħul li kienu kklassifikati bħala ‘effettivi’. L-oqsma ta’ politika milquta minn żbalji materjali kienu kif ġej: Żvilupp rurali, ambjent, sajd u saħħa b’rata ta’ żball l-aktar probabbli (MLE) ta' 7,7%. Agrikoltura: suq u appoġġ dirett b’MLE ta' 2,9%. Is-sitwazzjoni fir-rigward tal-politika ta' Koeżjoni inġenerali tjiebet b' mod sinifikanti b'MLE ta' 5,1% meta mqabbel maċ-ċifra tal-2010 ta' 7,7%. Madankollu, iż-żewġ kapitoli tal-politika ta’ Koeżjoni kienu affettwati minn żbalji materjali bil-“Politika reġjonali, enerġija u trasport” ikollha MLE ta' 6,0% u “Impjiegi u Affarijiet Soċjali ” b’MLE ta' 2,2%. Fl-aħħarnett, Riċerka u politiki interni oħrajn kellha MLE ta' 3,0%. Għall-2011, l-MLE tal-Qorti għall-baġit tal-UE kollu kemm hu kien ta' 3,9%, komparabbli maċ-ċifra tal-2010 ta’ 3,7%. Iċ-ċifra ta’ 3,9% tinkludi zbalji fil-kundizzjonalità kemm għal "Agrikoltura: is-suq u l-appoġġ dirett" u “Żvilupp rurali” wara tibdila fil-metodoliġija tal-Qorti. Mingħajr din it-tibdila, iċ-ċifra kienet tkun ta’ 3.8%. Il-graff ta’ hawn taħt turi l-evoluzzjoni tar-rata ta’ żball għall-baġit kollu kemm hu mill-2006. (1) B'kuntrast mas-snin preċedenti, in-nuqqas li jiġu ssodisfati l-obbligi ta' kundizzjonalità minn riċevituri ta' pagamenti taħt il-PAK ġie inkluż fil-kalkolu tar-rata tal-iżball l-aktar probabbli għall-2011. L-iżbalji misjuba jirrappreżentaw madwar 0,1 punt perċentwali tar-rata tal-iżball l-aktar probabbli stmata mill-Qorti għall-pagamenti fit-totalità tagħhom. 3. Lejn titjib fil-ġestjoni kondiviża mill-Istati Membri Kif imsemmi fl-introduzzjoni, minbarra l-ittra, il-Kummissjoni debitament ipprovdiet lil kull Stat Membru bi tliet annessi: L-Anness I kien kwestjonarju dwar il-paragrafi fir-rapport li jirreferu għall-Istati Membri individwali; L-Anness II kien kwestjonarju dwar is-sejbiet tal-verifika li jirreferu għal kull Stat Membru u l-Anness III kien kwestjonarju dwar sejbiet ġenerali relatati mal-ġestjoni maqsuma għad-DAS 2011. Għall-Annessi I u II, l-Istati Membri kienu mitluba, fejn meħtieġ, jipprovdu dettalji ta’ azzjonijiet meħuda biex jissewwew l-iżbalji kif ukoll il-perjodu ta’ żmien, il-kontenut u r-riżultati mistennija. Din it-taqsima tar-rapport tanalizza t-tweġibiet ippovduti mill-Istati Membri għall-Annessi I, II u III skont erba' intestaturi tematiċi ewlenin – (1) Kontrolli tal-ewwel livell, regoli nazzjonali u l-awditjar tas-sistemi (2) Awtoritajiet ta' Awditjar (3) Akkwisti pubbliċi u (4) Kundizzjonalità. Il-maġġoranza ta' tweġibiet mingħand l-Istati Membri waslu fiż-żmien skedat[4]. Bħal fis-snin preċedenti, il-kwalità varjat b’mod konsiderevoli minn Stat Membru għall-ieħor. F’xi każijiet ir-risposti kienu ta’ standard għoli ħafna, filwaqt li f'oħrajn deher li ftit li xejn kien iddedikat ħin ta’ kwalità għar-risposti. Madanakollu, b’mod ġenerali, kważi l-Istati Membri kollha rrappurtaw u ddeskrivew inizjattivi għat-titjib li diġà ttieħdu jew li se jittieħdu fil-ġejjieni. L-Istati Membri sostnew l-impenn tagħhom biex jidħlu fi sħab mal-Kummissjoni u l-Qorti biex jiżguraw ġestjoni finanzjarja soda tal-fondi tal-UE[5]. Pereżempju, tliet kwarti tal-Istati Membri kollha esprimew interess li jestendu laqgħat tripartitiċi, (li diġà jeżistu fil-qasam tal-politika tal-Koeżjoni), għall-iżvilupp Rurali[6]. -(ara t-tabella 1.2 li tipprovdi informazzjoni relatata għall-mistoqsija 5 fl-Anness III tal-kwestjonarju). Din l-inizjattiva dwar laqgħat tripartitiċi hija wkoll skont ir-rakkomandazzjoni tar-rilaxx tal-Kunsill għas-sena finanzjarja 2011[7]. Graff 1.2 Għal Kapitolu 5- Politika reġjonali, Enerġija u Trasport u Kapitolu 6- Impjiegi u Affarijiet Soċjali, jiġu organizzati regolarment laqgħat ta' bejn tliet partijiet mal-Qorti, il-Kummissjoni u l-Istati Membri. Għal dawn il-kapitoli, intwera li dawn il-laqgħat kienu ta' suċċess kbir biex jiġu evitati l-kontradizzjonijiet rigward il-valutazzjoni tal-iżbalji. Fil-kaz tal-Agrikoltura u l-Iżvilupp Rurali, saret laqgħa waħda biss bħal dawn fl-2012. L-Istat Membru tiegħek ikun interessat u lest li jieħu sehem f'laqgħat ta' bejn tliet partijiet għall-kapitoli tal-Agrikoltura u l-Iżvilupp Rurali? 3.1 Kontrolli tal-ewwel livell, regoli nazzjonali u awditjar tas-sistemi. Dwar il-verifiki tal-ewwel livell u r-regoli nazzjonali, fir-rapport tagħha, il-Qorti sabet nuqqasijiet fil-kontrolli magħmula mill-awtoritajiet nazzjonali u identifikat xi każijiet li fihom l-awtoritajiet nazzjonali ma kinux ivvalutraw b’mod effettiv jekk l-il-kostijiet ikklejmjati kinux konformi mar-regoli applikabbli. Fil-politika reġjonali pereżempju, il-Qorti kkunsidrat li għal 62% tat-tranżazzjonijiet milquta minn żball "kien hemm biżżejjed informazzjoni disponibbli għall-awtoritajiet tal-Istati Membri biex setgħu jindunawu jikkoreġu tal-anqas uħud mill-iżbalji qabel majiċċertifikaw in-nefqa lill-Kummissjoni”[8]. Għal qasam ta' politika Xogħol u affarijiet soċjali, il-Qorti għamlet osservazzjoni simili għal 76% tat-tranżazzjonijiet milquta minn żball[9]. Fl-Iżvilupp rurali, il-Qorti sabet li erba’ minn sitt awtoritajiet nazzjonali awditjati ma kinux iċċekkjaw effettivament jekk il-kostijiet ikklejmjati kinux raġonevoli u li l-verifiki fuq il-post mhux dejjem saru sew mill-aġenziji tal-ħlas[10]. Barraminn hekk, il-Qorti identifikat nuqqas ta' konformità mar-regoli nazzjonali bħala wieħed mir-riskji għar-regolarità tal-pagamenti[11]. Fir-rigward tal-adegwatezza tal-kontrolli tal-ewwel livell, l-Istati Membri pprovdew varjetà ta’ tweġibiet. L-Awstrija u l-Belġju ddikjaraw li f'kull każ dawn il-kontrolli kienu sodisfaċenti[12], bl-Awstrija tenfasizza bħala evidenza l-fatt li r-rati ta' żball kienu madwar il-limitu tal-materjalità għaż-żewġ programmi tal-Fond Soċjali Ewropew (FSE) awditjati mill-awtoritajiet nazzjonali. Żewġ Stati Membri (il-Finlandja u l-Latvja) stqarrew li l-eliġibbiltà kumplessa u r-regoli leġiżlattivi kultant wasslu għal interpretazzjonijiet differenti li mbagħad dan ħalla impatt fuq il-kwalità tal-kontrolli tal-ewwel livell[13]. Is-Slovakkja u l-Finlandja kkwotaw it-tibdil fl-istaff bil-konsegwenza ta' telf ta' kompetenzi bħala fattur kontributorju inadegwat għall-kontrolli tal-ewwel livell[14]. Fl-aħħar nett, il-Greċja ġabret fil-qosor is-sitwazzjoni billi stqarret “Ir-raġunijiet huma kumplessi u fil-maġġor parti jiddependi minn min iwettaq il-kontroll tal-ewwel livell. Il-verifiki tal-ewwel livell isiru jew mill-Awtoritajiet Amministrattivi jew minn korpi intermedjarji awtorizzati għal dak il-għan u li jkollhom forma differenti "[15]. Iktar minn nofs l-Istati Membri qablu li r-regoli nazzjonali jeħtieġ li jkunu simplifikati sabiex jitnaqqas il-piż amministrattiv u konsegwentement jitnaqqas in-numru tal-ixżbalji. Madankollu, l-Istati Membri indikaw ukoll li d-Direttivi tal-UE jeħtieġ ukoll li jiġu simplifikati sabiex jikkontribwixxu għal tnaqqis fl-iżbalji. Il-Lussemburgu ġabar is-sitwazzjoni fil-qosor bid-dikjarazzjoni li ġejja: "Ir-regoli nazzjonali dejjem jistgħu jiġu ssimplifikati, iżda napprezzaw simplifikazzjoni inizjali tar-regoli fid-Direttivi (tal-UE)[16]. Fl-aħħar nett, b’risposta għal mistoqsija dwar l-awditjar tas-sistemi tal-kontrolli tal-ewwel livell (mistoqsija 2 fil-kwestjonarju Anness III u l-Graff 1.3) ftit aktar minn 40% tal-Istati Membri stqarrew li f’xi każijiet huma kienu diġà jwettqu awditi bħal dawn. Id-Danimarka pereżempju kkummentat li kemm fil-politika Reġjonali kif ukoll f’dik dwar l-Iżvilupp rurali, l-Awtorità Daniża tal-Awditjar tan-Negozju u l-Unità tal-Awditjar Intern fi ħdan l-Aġenzija Daniża AgriFish rispettivament, kienu wettqu awditi bbażati fuq sistemi. Fil-każ tal-Aġenzija Daniża AgriFish, l-Unita tal-Awditjar Intern kienet diġà wettqet awditu ta’ skemi ta’ Gruppi Lokali ta’ Azzjoni (LAG) skont il-Programm taż-Żoni Rurali u kien se jwettaq awtiru ta' segwitu tal-istess programm fl-2013[17]. Il-Litwanja, il-Latvja, ir-Repubblika Ċeka u l-Greċja[18] kollha indikaw li l-awditi tas-sistemi li diġà kienu parti integrali mill-iskedi ta’ awditjar tagħhom u kienu jsiru regolarment. Stati Membri oħra kkonkludew li ma kinux meħtieġa awditi speċifiċi ta’ sistemi peress li l-istrateġija partikolari tal-awditjar tagħhom kienet komprensiva. Il-Ġermanja ddikjarat li l-kontrolli tal-ewwel livell kienu diġà parti integrali mill-awditi tas-sistemi u li żoni speċifiċi ta’ riskju setgħu jiġu verifikati separatament[19]. Is-Slovakkja ġabret fil-qosor is-sitwazzjoni tagħha f’termini simili[20]. In-nuqqasijiet fil-kontrolli tal-ewwel livell u b’mod partikolari l-ksur tar-regoli nazzjonali ta’ eliġibbiltà kkontribwew għar-rata tal-iżball fil-qasam ta’ politika tal-Koeżjoni. Il-Kummissjoni għandha rwol attiv fl-inkoraġġament tal-Istati Membri sabiex jindirizzaw il-kwistjoni. Hija stabbilixxiet sensiela ta’ miżuri li jinkludu appoġġ lill-awtoritajiet nazzjonali fl-isforzi tagħhom lejn is-simplifikazzjoni, u l-appoġġ għall-awtoritajiet ta’ ġestjoni u ta’ kontroll. Barra minn hekk, qiegħda wkoll twettaq awditjar tematiku bbażat fuq ir-riskju dwar l-effettività tal-kontrolli tal-ewwel livell. Graff 1.3 Il-Qorti tirrakkomanda li l-Kummissjoni għandha tħeġġeġ lill-awtoritajiet tal-awditjar "biex iwettqu eżerċizzji ta' awditjar sistemiċi speċifiċi rigward 'l-iċċekkjar tal-ewwel livell' li jsir mill-awtoritajiet tal-ġestjoni u korpi intermedjarji" - ara per eżempju Kapitolu 5.73, rakkomandazzjoni 4. L-Istat Membru tiegħek qed jaħseb biex iwettaq eżerċizzji ta' awditjar sistemiċi addizzjonali u speċifiċi f'dan il-qasam? 3.2 L-awtoritajiet tal-Awditjar Fir-Rapport Annwali tal-2011 il-Qorti pprovdiet riżultati tal-valutazzjonijiet tal-Awtoritajiet tal-Awditjar (AAs) f’seba' Stati Membri. Il-Qorti rrevediet diversi aspetti tal-metodi tax-xogħol tal-AAs inklużi l-arranġamenti organizzazzjonali, dokumenti ta’ ħidma u rapporti u opinjonijiet dwar kontrolli annwali. Ir-riżultati ta' dawn il-valutazzjonijiet kienu li erba' AAs kienu 'effettivi', tnejn kienu ‘parzjalment effettivi' u waħda kienet ‘mhux effettiva'. L-oqsma enfasizzati mill-Qorti għal titjib inkludew listi ta’ kontroll, kontrolli tal-kwalità tal-awditi u l-metodoloġija tal-awditjar[21]. Konsegwentement, il-Qorti rrakkomandat li l-Kummissjoni għandha tipprovdi gwida ulterjuri għall-AAs, b’mod partikolari fuq il-metodi tat-teħid tal-kampjuni u li l-AAs għandhom jiġu mħeġġa li jwettqu aktar awditi tas-sistemi[22]. Ġeneralment, l-Istati Membri li fihom l-AAs kienu evalwati b’mod negattiv mill-Qorti u li kienu pprovdew tweġiba, indikaw li fejn ġew identifikati nuqqasijiet, l-azzjoni ta' rimedju kienet diġà ttieħdet jew kienet għaddejja. Ir-Repubblika Ċeka per eżempju ddikjarat li: “Il-valutazzjoni negattiva tar-Repubblika Ċeka hija bbażata fuq valutazzjoni tas-sitwazzjoni fl-2011, inkluża sistema li oriġinarjament kienet ġiet stabbilita fl-2007 (u sussegwentement approvata kemm mill-KE kif ukoll mill-kumpanija tal-awditjar PriceWaterhouseCoopers). Fiż-żmien tal-awditjar tal-QEA, ix-xogħol kien diġà nbeda biex tinbidel din is-sistema, wara ftehim mal-KE.”[23] Barra minn hekk, l-Istat Membru kompla jikkummenta fuq l-għażla tal-kampjuni mill-Qorti. Hija stqarret li: "ir-rapport tal-QEA mhuwiex ibbażat fuq kampjun rappreżentattiv ta’ proġetti mill-programmi operazzjonali kollha fir-Repubblika Ċeka (iżda biss mill-PO tat-Trasport u l-POR tax-Xlokk). L-Awditur tal-QEA awditjaw it-8 proġetti kollha, rispettivament 4, ta’ kull wieħed minn dawn il-programmi operazzjonali. L-Awtorità tal-Awditjar kull sena teżamina 650 proġett mill-programmi operazzjonali kollha. Għalhekk il-konklużjonijiet li waslu għalihom l-awdituri tal-QEA fuq il-bażi ta' dan il-kampjun negliġibbli, mhumiex konklużivi (speċjalment mill-perspettiva tal-istatistika) fir-rigward tas-sistema tal-kontroll u l-awditjar finanzjarju użati għall-programmi operazzjonali kollha fir-Repubblika Ċeka.”[24] Ir-Rumanija ddikjarat li fid-dawl tal-osservazzjonijiet tal-Qorti, l-AA ewlenin tagħha irrevedew il-konklużjonijiet preliminari tal-Qorti u kienu esprimew ir-rieda li jipparteċipaw f’laqgħa ta’ tliet partijiet (QEA, KE u AA) sabiex “jippreżentaw lill-QEA il-miżuri li għandhom jittieħdu dwar il-materji li l-QEA iqisu li għandhom bżonn titjib.” Il-laqgħa bejn it-tliet partijiet saret f’Ġunju tal-2012 u kinet utli biex tiċċara kwistjonijiet importanti[25]. B’mod ġenerali l-Istati Membri indikaw li fejn meħtieġ, l-AAs jimmiraw kontinwament biex itejbu l-kwalità tal-ħidma tagħhom biex jiżguraw illi r-riżultati jkunu konformi mar-rakkomandazzjonijiet tal-Qorti fir-rapport tal-2011. 3.3 Akkwist Pubbliku Ir-rapport tal-Qorti tal-2011 għamel enfasi fuq l-akkwist pubbliku bħala wieħed mill-għejun ewlenin tal-iżbalji. Fil-politika reġjonali il-Qorti identifikat nuqqas ta’ konformità mar-regoli tal-akkwist f’25% mill-180 tranżazzjoni awditjata. Barra minn hekk, f'9% mit-tranżazzjonijiet awditjati ġew identifikati nuqqasijiet serji biex jiġu rispettati r-regoli li kienu jirrappreżentaw 44% tal-iżbalji kwantifikabbli kollha fil-qasam ta' politika[26]. Bl-istess mod fl-oqsma ta' politika “Żvilupp Rurali" u "Impjiegi u affarijiet soċjali” in-nuqqas ta’ konformità mar-regoli tal-akkwist ikkontribwixxa għar-rata ta' żball[27]. L-Istati Membri jirrikonoxxu l-importanza ta' żbalji ta' akkwist u jkompli jifittxu miżuri biex jirrimedjaw is-sitwazzjoni. L-Ungerija pereżempju ddikjarat li: “Fi żminijiet riċenti, għamilna progress sinifikanti fis-superviżjoni tal-akkwist pubbliku. Mit-8 ta' Diċembru tal-2010, qed titħaddem sistema ċċentralizzata ta' awditjar dwar l-akkwist pubbliku fl-Aġenzija Nazzjonali għall-Iżvilupp. Inħolqot unità speċjalizzata, id-Dipartiment Superviżorju tal-Akkwist Pubbliku bir-responsabbiltà primarja li jwettaq awditi mandatorju tal-akkwist pubbliku ex-ante u ex-post, jabbozza linji gwida u jipprovdi superviżjoni esperta tal-kontrolli tal-ewwel livell imwettqa mill-organizzazzjonijiet intermedjarji fil-każ ta' akkwisti pubbliċi li jkollhom valur tal-kuntratt aktar baxx."[28] Spanja pprovdiet ukoll tagħrif dwar il-miżuri li ttieħdu biex titjieb is-sitwazzjoni tal-akkwist. Għall-Politika reġjonali, ħames Dikjarazzjonijiet ta' Konklużjonijiet Preliminari indirizzati lill-Istat Membru kienu dwar konklużjonijiet dwar l-akkwist pubbliku. F’erbgħa mill-ħames każijiet Spanja ddikjarat li hi kienet diġà ħadet azzjoni konkreta biex ittejjeb is-sitwazzjoni u li l-proċeduri fil-qasam jew kienu ġew rinfurzati jew ġew introdotti proċeduri ġodda. Il-ħames każ kienet kwistjoni limitata ta’ konformità mingħajr ebda implikazzjonijiet finanzjarji[29]. Seba’ Stati Membri - l-Awstrija, id-Danimarka, Franza, il-Ġermanja, il-Litwanja, il-Lussemburgu u l-Polonja, kollha enfasizzaw tliet fatturi prinċipali li jikkontribwixxu għal żbalji ta' akkwist[30]. Dawn kienu (1) il-kumplessità tar-regoli nazzjonali dwar l-akkwist pubbliku (2) il-kumplessità tad-Direttivi tal-UE tal-Akkwist Pubbliku u (3) verifiki tal-ewwel livell insuffiċjenti. Il-Lussemburgu iddikjara addizzjonalment li l-proċeduri tal-akkwist ippreżentaw sfida partikolari għall-maniġers tal-proġetti li ta’ spiss ma kellhom l-ebda kompetenza fil-qasam[31]. Stati Membri oħra ssuġġerew li r-raġunijiet għal żbalji ta' akkwist kienu saħansitra iktar speċifiċi. Ir-Repubblika Ċeka kkummentat li: "Il-kawża prinċipali tal-iżbalji (fl-akkwist) hija l-ambigwità tal-kliem tal-akkwist pubbliku regolatorju u l-perspettivi differenti assoċjati tal-awtoritajiet kontrattwanti dwar dawn id-dispożizzjonijiet"[32]. L-Istati Membri qed ikomplu bl-isforzi tagħhom sabiex itejbu l-implimentazzjoni tar-regoli u l-proċeduri tal-akkwist pubbliku. Il-Kummissjoni hija konxja ħafna mill-isfidi li l-Istati Membri jiffaċċjaw fir-rigward tal-akkwist pubbliku u ressqet proposta għal modifika tad-Direttiva eżistenti dwar l-akkwist pubbliku f'Diċembru tal-2011. Din il-proposta bħalissa qed tiġi diskussa fil-Parlament u fil-Kunsill. Diġà ntlaħaq kunsens dwar l-elementi ewlenin tal-proposta tal-Kummissjoni, inkluż miżuri kontra l-frodi, simplifikazzjoni u aktar flessibilità ta' regoli u proċeduri. 3.4. Kundizzjonalità Fir-rapport annwali tagħha għall-2011, għall-ewwel darba il-Qorti inkludiet żbalji tal-kundizzjonalità fil-kalkolu tar-rata ta’ żball kemm għall-“Iżvilupp rurali" ki fukoll għall-"Agrikoltura: suq u appoġġ dirett ”. Fiż-żewġ oqsma tal-politika il-Qorti ffukat fuq GAEC magħżula (kundizzjonijiet agrikoli u ambjentali tajbin) u rekwiżiti ta' ġestjoni statutorja (SMRs) u identifikat xi żbalji. Fl-“Agrikoltura: suq u appoġġ dirett”, il-verifika tal-Qorti eżaminat ukoll it-tfassil u l-implimentazzjoni tas-sistemi għall-kundizzjonalità f'sitt Stati Membri u sabet li mis-sitt sistemi awditjati , waħda kienet effettiva, erbgħa kienu parzjalment effettivi u waħda ma kienet effettiva xejn[33]. Fl-“Iżvilupp rurali” b’mod partikolari, ġie identifikat ksur tal-kundizzjonalità f’26 minn 73 pagament eżaminati mill-Qorti. Barra minn hekk, il-Qorti nnutat b'mod partikolari problemi sinifikanti fir-rigward tal-implimentazzjoni tar-rekwiżiti tal-kundizzjonalità għall-identifikazzjoni u r-reġistrazzjoni tal-annimali[34]. L-Istati Membri li fihom ġew awditjati s-sistemi tal-kundizzjonalità u ġew identifikati nuqqasijiet, kollha pprovdew tweġibiet għal din il-konklużjoni. Dawn kollha enfasizzaw l-importanza taż-żmien tal-verifiki u d-diffikultajiet possibbli i dan kien jinvolvi. Il-Finlandja kkummentat li: "Fil-Finlandja, il-kundizzjonijiet klimatiċi joħolqu limitazzjonijiet għaż-żmien ta’ xi kontrolli tal-kundizzjonalità fuq il-post. Pereżempju, kontrolli fuq il-post tal-GAEC u l-kontrolli SMR għandhom jiġu mwettqa matul l-istaġun li fih ikun qed isir ix-xogħol tal-kultivazzjoni fil-farms; fi kliem ieħor, il-kontrolli fil-prattika primarjament jsiru bejn Ġunju u Ottubru"[35]. Id-Danimarka ddikjarat li l-verifiki tal-kundizzjonalità kienu qed jinbdew aktar kmieni fis-sena, filwaqt li Spanja kkummentat li l-verifiki tagħhom kienu issa kienu qed isiru tul is-sena kollha[36]. L-Italja issa kkunsidrat li taġġusta “l-iskedar tal-kontrolli għall-2013 biex tikkonforma mal-kummenti tal-QEA"[37] u finalment l-Ungerija dehret li ma kentix ċerta dwar l-impatt tal-kwsitjoni taż-żmien[38]. Barra minn hekk, uħud mill-Istati Membri pprovdew raġunijiet oħra possibbli għall-iżbalji tal-kundizzjonalità - ara l-graff 1.4 bid-dettalji tar-raġunijiet mogħtija mill-Istati Membri għan-nuqqas ta’ rispett tal-kundizzjonalità. Malta u l-Latvja[39] pereżempju ddikjaraw li rekwiżiti tal-kundizzjonalità ma kinux ċari biżżejjed u Malta ddikjarat ukoll "li l-benefiċjarji japplikaw għal ċerti miżuri bl-intenzjoni li jibbenefikaw minn finanzjament u ma tantx jagħmlu sforz biex jitgħallmu dwar l-obbligi li qegħdin jintrabtu bihom." Finalment l-Irlanda[40] nnutat li xi Stati Membri jistgħu iqisu ċertu ksur bħala minuri u għalhekk dan ma jwassal għall-ebda tnaqqis. L-Irlanda kkwotat ukoll interruzzjonijiet possibbli ta’ komunikazzjoni bejn l-entità speċjalizzata u l-aġenzija tal-ħlas bħala raġuni għall-iżbalji tal-kundizzjonalità. Graff 1.4 Fil-kapitolu "Żvilupp Rurali, Ambjent, Sajd u Saħħa" (§4.32), il-Qorti tal-Awdituri sabet li n-nuqqas ta' rispett lejn ir-rekwiżiti tat-transkonformità fi tliet mis-sitt Stati Membri awditjati mhux dejjem wassal għat-tnaqqis rikjest tal-pagamenti. Fl-opinjoni tiegħek, għaliex ġara dan: Sabiex ittaffi r-riskju inerenti tal-iżbalji tal-kundizzjonalità, il-Kummissjoni fil-propost reċenti tagħha għall-Politika Agrikola Komuni wara l-2013, tipproponi simplifikazzjoni ulterjuri u integrazzjoni tar-regoli tal-kundizzjonalità u l-kontrolli rispettivi[41]. 4. Konklużjoni Il-maġġoranza l-kbira tat-tweġibiet li ntbagħtu mill-Istati Membri, jindikaw illi l-entitajiet relevanti fl-Istati Membri jsegwu bir-reqqa s-sejbiet tal-Qorti Ewropea tal-Awdituri. L-Istati Membri jaqblu li l-kontrolli tal-ewwel livell li jiffunzjonaw tajjeb huma ta’ importanza kritika, u li l-azzjonijiet ta' rimedju, partikolarment fir-rigward tal-prestazzjoni tal-Awtoritajiet tal-Awditjar, huma kontinwi. Nuqqasijiet u żbalji misjuba mill-Qorti juru wkoll li s-simplifikazzjoni hija proċess komprensiv li jolqot kemm ir-regoli Ewropej kif ukoll dawk nazzjonali, anke jekk xi kultant, huwa diffiċli li ssir differenza bejn ir-regoli applikabbli kollha. Il-Kummissjoni għandha rwol attiv f'dan il-qasam: F'Diċembru tal-2011, hi ssottomettiet proposti ambizzjużi dwar ir-regoli tal-akkwist pubbliku. Dawn bħalissa qed jiġu diskussi fil-Parlament Ewropew u l-Kunsill. Diġà ntlaħaq kunsens dwar l-elementi ewlenin tal-proposta tal-Kummissjoni, inkluż miżuri kontra l-frodi, simplifikazzjoni u aktar flessibilità ta' regoli u proċeduri. B’mod aktar ġenerali, il-Kummissjoni stabbiliet sensiela ta' miżuri li jinkludu appoġġ lill-awtoritajiet nazzjonali fl-isforzi tagħhom lejn is-simplifikazzjoni, u appoġġ lill-awtoritajiet ta’ ġestjoni u kontroll. Barra minn hekk, qiegħda wkoll twettaq awditjar tematiku dwar l-effettività tal-kontrolli tal-ewwel livell. Għall-iżvilupp Rurali speċifikament, il-Kummissjoni stabbiliet pjan ta' azzjoni li jinkludi miżuri bħal informazzjoni aħjar, taħriġ u linji gwida ġodda għal benefiċjarji u amministrazzjonijiet, u pjan ta' awditjar aktar rigoruż. Barra minn hekk, il-Kummissjoni indirizzat ittra lill-Istati Membri kollha fejn talbithom biex jidentifikaw fost l-oħrajn, sett konkret ta’ azzjonijiet immirati biex jitnaqqsu l-iżbalji u biex isaħħu l-miżuri preventivi biex inaqqsu r-riskju tal-iżbalji fl-implimentazzjoni futura tal-programmi tal-iżvilupp Rurali. Fl-aħħarnett, il-Kummissjoni hi sodisfatta bil-fatt li l-Istati Membri sostnew l-impenn tagħhom lejn is-sħubija mal-Qorti biex tiġi żgurata ġestjoni finanzjarja soda tal-fondi tal-UE. Pereżempju, tliet kwarti tal-Istati Membri kollha esprimew interess fl-estensjoni ta’ laqgħat bejn tliet partijiet (QEA, l-Istati Membri u l-Kummissjoni) li diġà jeżistu fil-qasam tal-politika ta' Koeżjoni, għall-Agrikoltura – l-Iżvilupp rurali. L-Anness A STAT MEMBRU || Data tat-trasmissjoni. L-Awstrija || 18/12/2012 Il-Belġju || 21/12/2012 IL-BULGARIJA || 14/12/2012 Ċipru || 14/12/2012 IR-REPUBBLIKA ĊEKA || 14/12/2012 Id-Danimarka || 11/01/2013 L-Estonja || IL-FINLANDJA || 13/12/2012 Franza || 18/12/2012 IL-ĠERMANJA || 18/12/2012 Il-Greċja || 17/12/2012 L-Ungerija || 17/12/2012 L-Irlanda || 18/01/2013 L-Italja || 13/12/2012 Il-Latvja || 27/12/2012 Il-Litwanja || 14/12/2012 Il-Lussemburgu || 13/12/2012 Malta || 13/12/2012 Il-PAJJIŻI L-BAXXI || 14/12/2012 Il-Polonja || 13/12/2012 Il-Portugall || 13/12/2012 Ir-Rumanija || 14/12/2012 IS-SLOVAKKJA || 14/12/2012 SLOVENJA || 13/12/2012 SPANJA || 13/12/2012 L-Isvezja || 14/12/2012 Ir-Renju Unit || 28/01/2013 [1] Ara l-Anness A ta' dan rapport-p15 [2] L-Anness II jinkludi t-tweġibiet tal-Istati Membri għal Dikjarazzjonijiet individwali tas-Sejbiet Preliminari u mhumiex inklużi fid-dokument ta’ Ħidma tal-Persunal, imma jsiru disponibbli għall-Qorti. [3] Ara n-nota ta’ qiegħ il-paġna ta' qabel. [4] Ara l-Anness A ta' dan rapport-p14 [5] SWD p225 [6] SWD Ara risposti tal-SM għall-mitoqsija 5 tal-Anness III [7] COMBUD 17/13 p10 [8] Ir-Rapport Annwali tal-QEA 2011-5.29-p127 [9] Ir-Rapport Annwali tal-QEA tal-2011 6.15-p155 [10] Ir-Rapport Annwali tal-QEAtal-2011-4.26-4.29-p104-105 [11] Ir-Rapport Annwali tal-QEA tal-2011 - Eżempju 5.2-p130, 4.26-p104 5.29-p127 [12] SWD p164, 166 [13] SWD p179, 192 [14] SWD p215, 179 [15] SWD p185 [16] SWD p198 [17] SWD p176 [18] SWD p195, 192, 173, 185 [19] SWD p181 [20] SWD p215 [21] Ir-Rapport Annwali tal-QEA tal-2011-5.39-5.41-p132-133 [22] Ir-Rapport Annwali tal-QEA tal-2011-5.73-p143-144 [23] SWD p8 [24] SWD p11 [25] SWD p123 [26] Ir-Rapport Annwali tal-QEA tal-2011-5.32-p128 [27] Ir-Rapport Annwali tal-QEA 2011- Eżempju 3.1 p78 u Eżempju 6.3 c-p157 [28] SWD p3 [29] Tweġiba għal l-Anness II li fih jissemmew SPFs speċifiċi [30] SWD p164, 176, 180, 181, 195, 198, 203 [31] SWD p198 [32] SWD p173 [33] Ir-Rapport Annwali tal-QEA tal-2011 3.9 p75 u 4.16-4.18 p102 u 4.30-4.31-pp105-106 [34] Ir-Rapport Annwali tal-QEA 2011 4.17-4.18 p102 [35] SWD p113 [36] SWD p112, p113 [37] SWD p115 [38] SWD p113 [39] SWD p199, p192 [40] SWD p190 [41] Regolament dwar il-finanzjament, il-ġestjoni u l-monitoraġġ tal-Politika Agrikola Komuni (regolament orizzontali) li jinkludi r-egoli dwar il-kundizzjonalità – COM(2011)628 final/2.